Sodba Splošnega sodišča (sedmi senat) z dne 11. julija 2019 – IPPT PAN/Komisija in REA

(Zadeva T-805/16)

„Arbitražna klavzula – Šesti in sedmi okvirni program za raziskave, tehnološki razvoj in predstavitvene dejavnosti – Sklep o izterjavi terjatev Unije iz naslova izvajanja pogodb s pobotom – Učinkovito pravno varstvo – Pravica obrniti se na Varuha človekovih pravic – Finančna uredba – Nedvoumnost terjatve – Legitimno pričakovanje – Načelo nediskriminacije – Načelo dobrega upravljanja – Zloraba pooblastil – Pogodbena odgovornost – Revizijsko poročilo – Upravičeni stroški“

1. Sodni postopek – Vložitev tožbe pri Splošnem sodišču na podlagi arbitražne klavzule – Pristojnost Splošnega sodišča, določena izključno s členom 272 PDEU in arbitražno klavzulo – Uporaba materialnega prava, ki velja za pogodbo (člen 272 PDEU) (Glej točko 43.)

2. Proračun Evropske unije – Finančna pomoč Unije – Obveznost upravičenca, da upošteva pogoje za dodelitev pomoči – Pogodbe, sklenjene v okviru specifičnega programa na področju raziskav, tehnološkega razvoja in predstavitvenih dejavnosti – Financiranje, ki se nanaša zgolj na dejansko nastale stroške – Dokaz resničnosti prijavljenih stroškov – Neobstoj – Neupravičeni stroški (člen 317 PDEU) (Glej točki 61 in 115.)

3. Proračun Evropske unije – Finančna pomoč Unije – Obveznost upravičenca, da upošteva pogoje za dodelitev pomoči – Financiranje, ki se nanaša zgolj na dejansko nastale stroške – Dokaz resničnosti prijavljenih stroškov – Razdelitev dokaznega bremena (člen 272 PDEU) (Glej točko 65.)

4. Sodni postopek – Vložitev tožbe pri Splošnem sodišču na podlagi arbitražne klavzule – Pogodbe, sklenjene v okviru specifičnega programa na področju raziskav, tehnološkega razvoja in predstavitvenih dejavnosti – Zavrnitev Komisije, da pri presoji ekonomičnosti stroškov zaposlenih iz naslova izvajanja pogodb upošteva dodatna plačila – Predlog za ugotovitev neobstoja terjatev – Sklicevanje na načelo varstva legitimnih pričakovanj – Nedopustnost – Meje – Spoštovanje načela izvrševanja pogodb v dobri veri (člen 272 PDEU) (Glej točke od 95 do 97 in 117.)

5. Sodni postopek – Vloga, s katero se postopek začne – Formalne zahteve – Jasen in natančen povzetek navajanih razlogov – Enake zahteve za očitke, navedene v utemeljitev tožbenega razloga (Glej točko 101.)

6. Sodni postopek – Ukrepi procesnega vodstva – Pripravljalni ukrepi – Prošnja za posredovanje informacij – Diskrecijska pravica sodišča Unije (Glej točko 122.)

7. Proračun Evropske unije – Finančna uredba – Izterjava terjatev Unije do tretjih oseb – Postopek izterjave s pobotom – Sklepi iz revizijskega poročila – Neobstoj vpliva na možnost uporabe tega postopka (Glej točko 132.)

8. Pravo Evropske unije – Načela – Pravica do učinkovitega sodnega varstva – Obseg (Listina Evropske unije o temeljnih pravicah, člen 47) (Glej točki 154 in 155.)

9. Ničnostna tožba – Izpodbojni akti – Pojem – Odločba o izvensodnem pobotu dolgov in terjatev, ki jo je Komisija sprejela na podlagi Uredbe št. 966/2012 – Vključitev (člen 263 PDEU; Uredba Evropskega parlamenta in Sveta št. 966/2012) (Glej točke od 171 do 173.)

10. Ničnostna tožba – Tožba zoper sklep o izterjavi nekaterih zneskov, izplačanih v okviru pogodbe za nepovratna sredstva, z izvensodnim pobotom – Odločba, ki jo je mogoče izpodbijati na podlagi člena 263 PDEU ali člena 272 PDEU – Dopustnost – Razlogi v zvezi s pogodbenimi določili in nacionalnim pravom, ki se uporablja – Nedopustnost (člen 263 PDEU) (Glej točke 176, 177 in 180.)

11. Proračun Evropske unije – Finančna uredba – Izterjava terjatev Unije do tretjih oseb – Postopek izterjave s pobotom – Dolžnikovo izpodbijanje terjatve – Neobstoj vpliva na možnost uporabe tega postopka (Glej točko 190.)

12. Pravo Evropske unije – Načela – Varstvo legitimnega pričakovanja – Pogoji – Jasna zagotovila uprave (Glej točki 206 in 207.)

13. Pravo Evropske unije – Načela – Enako obravnavanje – Kršitev – Pojem (Glej točko 216.)

14. Pravo Evropske unije – Načela – Pravica do obrambe – Pravica do izjave – Obseg (Glej točko 221.)

15. Akti institucij – Obrazložitev – Obveznost – Obseg – Sklep v okviru naslovniku znanega konteksta (člen 296 PDEU) (Glej točke od 224 do 226.)

16. Ničnostna tožba – Razlogi – Zloraba pooblastil – Pojem (Glej točko 234.)

Predmet

Prvič, predlog na podlagi člena 263 PDEU za razglasitev ničnosti sklepa Komisije z dne 6. septembra 2016 o izterjavi njenih zatrjevanih terjatev do tožeče stranke na podlagi dveh pogodb, sklenjenih v okviru Šestega okvirnega programa Evropske skupnosti za raziskave, tehnološki razvoj in predstavitvene dejavnosti, s pobotom z zneski, ki jih REA tožeči stranki dolguje na podlagi sporazuma o dodelitvi nepovratnih sredstev, sklenjenega v okviru Sedmega okvirnega programa Evropske skupnosti za raziskave, tehnološki razvoj in predstavitvene dejavnosti, in, drugič, predlog na podlagi člena 272 PDEU za ugotovitev neobstoja zatrjevanih terjatev Komisije na podlagi dveh pogodb, sklenjenih v okviru navedenega Šestega okvirnega programa, in naložitev plačila zneska 69.623,94 EUR Komisiji in REA na podlagi navedenega sporazuma o dodelitvi nepovratnih sredstev, sklenjenega v okviru Sedmega okvirnega programa, in zamudnih obresti.

Izrek

1. Tožba se zavrne.

2. Instytut Podstawowych Problemów Techniki Polskiej Akademii Nauk (IPPT PAN) nosi dve tretjini svojih stroškov in stroške, ki jih je priglasila Izvajalska agencija za raziskave (REA).

3. Evropska komisija nosi svoje stroške in tretjino stroškov, ki jih je priglasil IPPT PAN.